《赠大猷》
宋代·王洋

栖迟下国伤蹉跎，更生父子交琢磨。雀罗门外宾客省，三鳣堂琢经史多。

菑川起奉太常策，风雅先入光禄科。人间盛事有如此，东平江夏今如何。

一廛聊寄吴山曲，白柄长镵斸黄独。饮从野老自有馀，饭在先生长不足。

人言功名难力取，我意功名要勤苦。分明经训是菑畬，谁道今人不如古。

山阳隐士家传饥，长身季子今流离。闻君酬唱得此客，牧儿贩妇哦新诗。

我将六十筋骨羸，形骸行赴沟壑期。如君名遂尚可见，幅巾他日期追随。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。